GGC ไหลต่อ 3% วิตกสต๊อกหายฉุด Q2 ขาดทุนพา PTTGC ร่วงด้วย ฟาก “ดีบีเอสฯ” มองผลกระทบจำกัด
GGC ไหลต่อ 3% วิตกสต๊อกหายฉุด Q2 ขาดทุนพา PTTGC ร่วงด้วย ฟาก "ดีบีเอสฯ" มองผลกระทบจำกัด 
2 ก.ค. 2561

ผู้สื่อข่าวรายงานว่า ณ เวลา 11.29 น. ราคาหุ้น บริษัท โกลบอลกรีนเคมิคอล จำกัด (มหาชน) หรือ GGC อยู่ที่ระดับ 9 บาท ลบ 0.25 บาท หรือ 2.70% สูงสุดที่ระดับ 9.15 บาท ต่ำสุดที่ระดับ 8.80 บาท มูลค่าการซื้อขาย 136.79 ล้านบาท
ขณะเดียวกัน ราคาหุ้นบริษัท บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 71.25 บาท ลบ 1.75 บาท หรือ 2.40% สูงสุดที่ระดับ 72.25 บาท ต่ำสุดที่ระดับ 70 บาท มูลค่าการซื้อขาย 1.07 พันล้านบาท
โดยราคาหุ้น GGC ยังคงปรับตัวลดลงต่อจากเมื่อวันศุกร์ (29 มิ.ย.61) หลังเปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) เกี่ยวกับปัญหาวัตถุดิบคงคลังของ GGC ที่ได้มีการขาดหายไป ซึ่งทางบริษัทต้องบันทึกขาดทุนเป็นมูลค่าราว 2.1 พันล้านบาท ซึ่งกรณีดังกล่าวเป็นปัจจัยกดดันให้ราคาหุ้นแม่อย่าง PTTGC และหุ้นในกลุ่ม PTT ปรับตัวลดลงตาม
ด้านราคาหุ้นบริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 134 บาท ลบ 6.50 บาท หรือ 4.63% สูงสุดที่ระดับ 139 บาท ต่ำสุดที่ระดับ 132.50 บาท มูลค่าซื้อขาย 1 พันล้านบาท และราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 47.75 บาท ลบ 0.25 บาท หรือ 0.52% สูงสุดที่ระดับ 48 บาท ต่ำสุดที่ระดับ 47.25 บาท มูลค่าซื้อขาย 1.13 พันล้านบาท
ตามการรายงานข่าวก่อนหน้านี้ : PTTGC รูด 4% วิตกงบฯ Q2 ไม่สวย เซ่นบริษัทย่อย GGC บันทึกขาดทุนสินค้าหาย 2.1 พันลบ.
ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ฯว่า เมื่อวันศุกร์ 29 มิ.ย.61 ทางบมจ.โกลบอลกรีนเคมิคอล (GGC) แจ้งว่าบริษัทพบข้อเท็จจริงซึ่งให้สงสัยว่าสต็อกวัตถุดิบในสินค้าคงคลัง ณ วันที่ 31 พ.ค. 61 ไม่มีจริงมูลค่า 2.1 พันล้านบาท จากการที่พนักงานจัดซื้อกระทำการนอกเหนือขอบเขตอำนาจที่ได้รับมอบหมายและอาจเป็นการกระทำเพื่อประโยชน์ส่วนตน โดยร่วมรู้เห็นกับบุคคลภายนอกหรือคู่ค้าของบริษัท
โดยความเสียหายที่อาจเกิดขึ้นกับบริษัทขึ้นอยู่กับข้อเท็จจริงที่ว่าจะสามารถทวงถามหรือติดตามเอาวัตถุดิบคงคลังในส่วนที่ขาดหายไปจากบุคคลที่มีส่วนต้องรับผิดชอบได้ทั้งหมดหรือมากน้อยเพียงใด
ทั้งนี้ คาดว่าผลกระทบต่อ บมจ.พีทีที โกลบอล เคมิคอล (PTTGC) และบริษัท ปตท. จำกัด (มหาชน) หรือ PTT โดยกรณีที่แย่ คือ ทาง GGC ต้องตั้งสำรองฯ สำหรับมูลค่าสต็อกที่หายไปเต็มจำนวน 2.1 พันล้านบาท จะกระทบต่อ PTTGC จำนวน 1.52 พันล้านบาท (PTTGC ถือหุ้น GGC อยู่ 72.29%) ซึ่งคิดเป็น 0.34 บาท/หุ้นของ PTTGC และคิดเป็น 3.7% ของคาดการณ์กำไรสุทธิต่อหุ้น (EPS) ทั้งปี 61
ส่วนผลกระทบต่อ PTT (ถือหุ้น PTTGC 48.79%) จะอยู่ที่ 741 ล้านบาท คิดเป็น 0.03 บาท/หุ้น PTT และเป็นเพียง 0.1% ของคาดการณ์กำไรสุทธิต่อหุ้น (EPS) ปีนี้เท่านั้น